**De-ar fi mijloace**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ar fi mijloace

Şi-ar fi putinţă

Cum m-aş mai face

După dorinţă!

M-aş face-oglindă

Strălucitoare.

Să te cuprindă

Până la picioare.

Pieptene de-aur,

Ce-n mângâiere

Părul netează

Fără durere.

Un vânt m-aş face,

Ce lin şi-n taină

Pe piept desface

Uşoara haină.

Un somn m-aş face

Dulce de vară

Să-ţi închid ochii

În orice sară.

Dar n-am mijloace

Nici e putinţă

De a mă face

După dorinţă.